赵云
歷史評價

陳壽：「黃忠、趙雲強摯壯猛，並作爪牙，其灌、滕之徒歟？」
刘备：「子龙一身是胆也。」
刘禅：「雲昔從先帝，功積既著。朕以幼聰，涉涂艱難，賴恃忠順，濟於危險。夫諡所以敘元勳也，外議云宜諡。大將軍姜維等議，以為雲昔從先帝，勞績既著，經營天下，遵奉法度，功效可書。當陽之役，義貫金石，忠以衛上，君念其賞，禮以厚下，臣忘其死。死者有知，足以不朽；生者感恩，足以忘身。謹按諡法，柔賢慈惠曰順，執事有班曰平，克定禍亂曰平，應諡雲曰順平侯。」（《雲別傳》引後主詔曰）
姜维：「云昔从先帝，劳绩既著，经营天下，遵奉法度，功效可书。当阳之役，义贯金石。忠以卫上，君念其赏； 礼以厚下，臣忘其死。死者有知，足以不朽；生者感恩，足以殒身。谨按谥法，柔贤慈惠曰顺，执事有班曰平，克定祸乱曰平，应谥云曰顺平侯。」
楊戲《季漢輔臣贊》「征南厚重，征西忠克，統時選士，猛將之烈。」
唐朝大臣薛登上疏時引前代故事曰：「至如武藝，則趙雲雖勇。資諸葛之指撝；周勃雖雄，乏陳平之計略。若使樊噲居蕭何之任，必失指縱之機；使蕭何入戲下之軍，亦無免主之。鬥將長於摧鋒，謀將審於料事。」（《旧唐书•薛登传》）
賀遂亮：「标秀气于文昌，架李霍而不追，俯彭韩而高视，赵云一身之胆，勇冠三军；关羽万人之敌，声雄百代。捐躯殉国之志，冒流镝而逾坚；轻生重义之（阙四字）而难（阙一字）心悬水镜，鬼神无以蔽其形；质过松筠，风霜不能改其色。」（《大唐平百济国碑铭》）
宋朝蕭常： 「雲雖虎臣。其所建明。通達國體。如還田宅以系民心。留軍資以須冬賜。赦吳而專事魏。有諸葛亮念所不到者。若其不納趙範之兄嫂。以遠同姓之嫌。律己之嚴如此。方時諸將。其最優乎。」」（《萧氏续后汉书》）
朱黼论赵云伐吴之谏：「可谓深切著明。知天下大体矣。」（《三国六朝五代纪年总辨》）
陈造论汉水之谋：「皆可为法矣，彼皆大不得已，所谓出死入生转败为功者。」（《江湖长翁集》）
程公許：「智勇絕倫，足以當一面。」
元朝郝經：「雲忠繾綣禦侮。始終不渝。為漢爪士。功烈志膽。曹樊之儔。雲尤識慮經遠。壯而不疏。每進忠益輙中。」
郑元佑：「如赵云之安民于蜀，亦岂宜以有限之屋共无穷之求。」（《郑元佑集》）
钟惺：「观云本末，自是大臣局量，不独名将而已。」（《史怀十七卷》）
范光宙：「然则云之本末，自有大臣局量也，岂名将云乎哉？」（《史评》）
王士骐：「光明洞达，可为滥赏之戒。观云本末，自是大臣局量，不但名将而已。」（《诸葛忠武侯全书》）
沈国元：「而赵云之辞田宅请灭魏，皆有古大臣识量，宁得仅以以名将律之。」（《二十一史论赞》）
李贤：「智勇兼全。子龙可谓有古大臣之风。」（《明一统志》）
万应隆：「赵云以汉贼不可不讨，故授以室而不顾，汉贼未灭一语，严于春秋，大哉即己溺天下之心也。」（《三峰史论》）
张溥论赵云伐吴之言：「其明大义，断大策，同于鲁肃，然度先主不能听也。」（《历代史论》）
李纪：「（昭烈）用赵云而取汉中，遣关羽而攻樊城。」（《详注史略补遗大成》）
杨时伟：「子龙心贯金石，义薄云天，不减关张。」（《狂狷裁中》）
叶山：「赵子龙所以艰难百战而求先主也。然则舜之于尧；禹之于舜；皋陶稷契之于禹；伊尹之于汤；太公之于武；幸之幸者也。孔明之于刘禅；陆贽之于唐德；李纲赵鼎之于宋高；其有良工之苦心乎。」
徐奋鹏：「子龙不特浑身是胆。殆浑身是智。为三分之完人欤。」
王夫之：「迨猇亭败矣，先主殂矣，国之精锐尽于夷陵，老将如赵云与公志合者亡矣；公收疲敝之余民，承愚暗之冲主，以向北方，而事无可为矣。公故曰：鞠躬尽瘁，死而后已。唯忘身以遂志，而成败固不能自必也。向令先主以笃信羽者信公，听赵云之言，辍东征之驾，乘曹丕初篡、人心未固之时，连吴好以问中原，力尚全，气尚锐，虽汉运已衰，何至使英雄之血不洒于许、雒，而徒流于猇亭乎？」（《读通鉴论》）
沈一贯：「赵云遇曹瞒而开璧，李广值匈奴而反前，皆不足而虚示之有余者也，卒以疑敌人之心，一因以破虏，一因以全师，益胆略过人哉。」（《百大家评注史记》引）
方孝孺：「夫昭烈至仁厚，孔明之忠顺，固可以为君臣师表；而蒋琬、费祎、董允之治国，关、张、赵、马之用兵，与夫诸葛氏之有瞻、尚，关氏之有彝，张氏、赵氏之有遵及广，推其所由来，昭烈、孔明之事，盖有出乎区区功业之外、成败之表者。」
张萱：「赵云，文鸯，出入万众，单枪匹马，所向无前。」（《西园闻见录》）
宋徵璧：「张辽、赵云出入敌垒，使敌披靡，以英风猛气自足慑敌，敌不敢害也，然非大将之道。」（《左氏兵法测要》）
清安溪先生李光地：「赵云、张嶷不独有将畧，其见事明决持重老成，实古重臣之选。」；「蜀汉虽小，年数不多，却有可观。人物之盛，亦不止一武侯，即如关侯对张辽言：“吾极知曹公待我厚，但吾受刘将军厚恩，誓以共死，不可悖之，吾终不留，吾要当立效以报曹公乃去。”何等磊落。赵子龙不受第宅，曰：“霍去病尚曰，匈奴未灭，何以家为。汉室未复，无所用此。”又谓“汉贼曹操，非孙权。”都中义理。张翼德释严颜，奉之上坐而受教，何等风谊，受刘子初之侮慢而不怒，何等气度，至后尚有蒋公琰、费文伟，即姜伯约亦有意思。朱子以正统归之，允当。“荧惑守心”之说，渺茫不可知，惟以人道大义为定，方是正理。」；「灌摧項羽於垓下，滕脫孝惠於彭城，比於定軍當陽之事。」
清學者王複禮：「順平真儒將哉。其律己也嚴。接人也慎。其見理也明。其去私也力。若夫當陽救主，奮不顧身。漢水立功，威還似虎。語雲，膽欲大而心欲小，智欲圓而行欲方。其順平之謂乎。」；「当阳之战、孙夫人之归，微子龙则后主将不免矣，故无论功烈才品逈出三国诸人之上。」（《季汉五志》）
清文史學者姜宸英：「趙關張及武侯之後。先後殉國。一時君臣相得之雅。奕世猷同。休戚千載。而下為之慨慕不已。」
盧弼《三國志集解》：「樊氏國色，而子龍不取，賢於關羽之乞娶秦宜祿妻去遠矣。」
计大受《史林测义》（论赵云谏东征）：「时则不愧诸葛忠武之大节。而有古大臣之风烈已。」
易佩绅《通鉴触绪》：「云固武臣之有本末者，而兼有儒臣体用矣。」
陈允锡《史纬》（论赵云谏东征）：「此策甚高，备不从以取败，天不祚汉也。」
李景星《四史评议》：「关羽，张飞，马超，黄忠，赵云，皆为蜀之名将，故合传。」
乾隆：「使如赵云所言，居河、渭上流，以伐逆寇，汉事未必无成。」
魏裔介《兼济堂文集》：「倘用顺平之言，舍孙权而取关中，秦陇响应，汉室可兴矣。」
赵作羹《季汉记》（评分田之谏）：「观云此议，得为治之本矣。」
朱可亭：「云与关张及马超黄忠。号五虎将。陈寿以其强挚壮猛。比于灌滕。」；「故孙膑减灶而虞诩增灶，赵奢增垒而赵云开垒，虚实强弱之形，兵事固倏忽而异变也。」
林畅园：「以孙夫人之横，但任赵云、法正二人便足以制之，贤者之有益于人国如此。」
严如熤《三省山内边防论》：「褒中栈道栈阁，用赵云王平辈忠谨慎密，良将专司之。其意固有在也。」
陈淡野《相理衡真》：「人亦一器也，莫不各有其量。如天地之量，圣贤帝王之所效焉。山岳江海之量，公侯卿相之所则焉。古夷齐有容人之大量，孟夫子有浩然之气量，范文正公有济世之德量，郭子仪有福量，诸葛武侯有智量，欧阳永叔有才量，吕蒙正有度量，赵子龙有胆量，李德裕有力量，此皆远大之器。」
牛运震《读史纠谬》：「赵云别传载云从先主本末及辞赐田谏东征，皆卓然识大体。」
李澄宇《读三国志蠡述》：「赵云于长阪一役，抱后主保护甘夫人皆得免难，又孙夫人还吴，云与张飞截江夺后主，此两事至今赫赫在目，卒与关羽张飞马超庞统黄忠同获美谥，有以哉。」
黄彭年《选将论》：「赵云以数十骑遇敌，开军门偃旗息鼓，勇在胆也。」
吴云《两罍轩尺牍》：「天性勇毅，身为大帅仍复亲冒矢石，为士卒先，此赵顺平，常开平之遗风。」
梅公毅：「為將之道，膽欲大而心欲細；膽大則勇，心細則智，所以能戰勝攻取，即有不利，亦不至一敗塗地。三國時將材，可當此者，魏之張遼，漢之趙雲而已。」
李榘：「蜀之虎臣, 世必以關張爲稱首, 其䧺猛氣槩, 忠義節行, 果可謂古今傑然者也. 然其所短者智畧, 皆以此見敗. 吾觀子龍之爲將, 萬夫之勇, 固已負於其心, 一身之膽, 宜見稱於其君, 足以上下於關張. 而况其辭第分賞及諫伐吳等事, 謙退深遠, 識機明分, 又非關張之所及, 眞良將也. 先主武侯與關張子龍, 勠力以圖興復, 關張亡而先主繼崩, 子龍逝而武侯且卒, 蜀之君臣上下無人焉. 雖欲不亡得乎.」（『活齋集』 卷5, 看史剩語, 趙雲爲將）